Læknar á Íslandi . Nýtt Læknatal komið út Á aðalfundi LÍ fyrir sex árum var samþykkt að ráðast í nýja útgáfu af ritinu Læknar á Íslandi , hina fjórðu , og hefur verkið nú séð dagsins ljós . Fyrsta útgáfan kom út árið 1944 , unnin af Vilmundi Jónssyni landlækni og Lárusi H. Blöndal bókaverði . Ritstjóri hins nýja Læknatals er Gunnlaugur Haraldsson þjóðháttafræðingur , en Bókaútgáfan Þjóðsaga annaðist útgáfuna . Í ritnefnd sátu af hálfu LÍ læknarnir Hafsteinn Sæmundsson , Sigurbjörn Björnsson og Örn Bjarnason . Læknatalið nýja er mikið að vöxtum , í þremur bindum alls 1725 síður . Þar er að finna æviskrár 2022 lækna sem starfað hafa og / eða numið læknisfræði á Íslandi frá miðri 17. öld til ársins 2000 . Í tilefni útgáfu ritsins bauð stjórn LÍ til samsætis í húsakynnum sínum þann 28. apríl síðstliðinn , en það var formlegur útgáfudagur ritsins . Formaður LÍ Sigurbjörn Sveinsson bauð gesti velkomna , ekki síst heiðursgesti sem voru læknarnir Baldur Johnsen , Erlingur Þorsteinsson , Friðrik Einarsson og Sigurður Samúelsson en þeirra hefur verið getið í öllum Læknatölum sem út hafa verið gefin . Formaður rakti í grófum dráttum þá vinnu sem liggur að baki útgáfunni og þakkað öllum þeim sem lögðu hönd á plóginn : ritnefnd , ritstjóra , starfsmönnum Þjóðsögu , fyrrverandi og núverandi framkvæmdastjóra LÍ og læknunum Hannesi Finnbogasyni , Tryggva Þorsteinssyni , Sigmundi Magnússyni og Árna Björnssyni sem af mikilli óeigingirni prófarkarlásu allt verkið . Í ávarpi sínu sagði Sigurbjörn meðal annars : " Í dag fáum við í hendur æviágrip og ættir hundruða lækna , sem lagt hafa læknislistinni lið á Íslandi á umliðnum öldum . Öll gerum við okkur grein fyrir að hér er einungis að finna ramma um líf , ytri ásýnd þess , sem gerst hefur . Að baki hverju nafni býr yfirleitt mikil og flókin saga eins og verða vill í lífinu yfirleitt . Að baki eru örlög , sigrar og ósigrar í önn hversdagsins . Í þessi örlög fléttast og saga ástvina læknanna og allra þeirra annarra , sem gerðu þeim kleift að leggja stund á lækningarnar . Sumpart má finna heimildir um það annars staðar en í flestum tilfellum er líf þessa fólks óskrifuð saga , sem tíminn einn geymir . " Heiðursgestunum voru afhent fyrstu eintökin af ritinu og síðan öðrum þeim sem að framan er getið . Læknar á Íslandi er til sölu hjá Þjóðsögu í Húsi verslunarinnar , s . 511 1777 og kostar kr. 26.900 . Einnig mun verkið fást í einhverjum öðrum bókaverslunum .